
Изх.№ 61-00-79/27.02.2026 г.
ДО 

ОБЩИНСКИ СЪВЕТ 
ЗЛАТОГРАД

ДОКЛАДНА ЗАПИСКА

от Мирослав Митков Янчев – Кмет на Община Златоград

Относно: Даване на съгласие за извършване  на капиталов  разход за спешен ремонт на пътнически асансьор в сградата на Община Златоград

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,


 Към настоящия момент сградата на Община Златоград е без функциониращ пътнически асансьор. Съоръжението е спряно от експлоатация с акт на Главна дирекция „Инспекция за държавен технически надзор“ поради установени технически неизправности.

Липсата на работещ асансьор създава сериозни затруднения за гражданите, особено за възрастни хора, лица с увреждания и трудноподвижни лица, както и затруднява нормалното функциониране на административните структури, разположени на различни етажи в сградата.

Извършеното пазарно проучване показва, че необходимият ремонт за една асансьорна клетка възлиза на 17 544 евро с ДДС. Разходът представлява капиталов и има за цел възстановяване на безопасната експлоатация на съоръжението. Ремонтът включва подмяна на повдигателен механизъм, микрокомпютърно табло за управление, скоростен ограничител, въжета – ф6 и ф10, кабел, обтегач за скоростен ограничител, цялостно реновиране на кабината на асансьора. 

Предлагам средствата да бъдат осигурени от преходния остатък от целевата субсидия за капиталови разходи за 2025 г.,  наличен след проведени обществени поръчки и сключени договори за изготвяне на технически проекти за обекти от  Капиталовата програма за 2025 г., при спазване на разпоредбите на чл. 98 от Закона за публичните финанси, приложими в условията на неприет държавен бюджет за 2026 г.

С оглед на изложеното и необходимостта от неотложно възстановяване на безопасната експлоатация на съоръжението, предлагам Общински съвет Златоград да приеме следното

 Р Е Ш Е Н И Е :

На основание чл.21, ал.1, т.6 от Закона за местното самоуправление и местната администрация, във връзка с чл. 94, ал.3, т. 6 и чл.98 от Закона за публичните финанси и на основание чл.60, ал.1 от Административнопроцесуалния кодекс, както и с оглед необходимостта от извършване на капиталов разход, Общински съвет Златоград 

РЕШИ:

1. Дава съгласие за извършване на капиталов разход в размер на 17 544 евро с ДДС за ремонт на пътнически асансьор в сградата на Община Златоград.

2. Разходът по т. 1 да бъде финансиран от преходния остатък от целевата субсидия за капиталови разходи за 2025 г.
3. Възлага на Кмета на Община Златоград да включи разхода в Разчета за капиталовите разходи за 2026 г. при изготвянето и внасянето му за разглеждане от Общинския съвет.

4. На основание чл. 60, ал. 1 от АПК допуска предварително изпълнение на решението, с оглед защита на важен обществен интерес – осигуряване на достъпна среда и възстановяване на безопасната експлоатация на съоръжението.

С уважение,

МИРОСЛАВ ЯНЧЕВ

Кмет на Община Златоград

Изготвил:

Инж. Юли Хаджийски - главен инженер

Съгласували:

Златка Цекова 
Директор на Дирекция АПО, ОС и З, той и юрисконсулт 

Надя Мангарудова 
Директор на Дирекция „ФСД, Б, ЧР и МДТ“




                                В Общинска администрация Златоград функционира  Система за  управление на качеството и информационната
                        сигурност, в съответствие с изискванията на стандартите ISO 9001:2008 и ISO 27001:2005. 

